**2.2.6-03154-2021**

# Orientering om resultatet af Midttrafiks 61. udbud – Horsens bybusser

**Resumé**

*Bestyrelsen godkendte i august 2021 udbudsgrundlaget for 61. udbud, og det er nu* *gennemført. Udbuddet omfatter ca. 47.500 køreplantimer pr. år og træder i kraft ved køreplanskiftet i sommeren 2023. Busselskabet Nobina A/S har vundet kontrakten, og driften bliver med nulemissionsbusser (elbusser). Indregnes stoppestedsannoncering og fuld udbetaling af bonus, er der en årlig besparelse på ca. 11,3 mio. kr. i forhold til den nuværende kontrakt.*

**Sagsfremstilling**

Udbuddet omfatter 12 ruter i Horsens By og en mindre del af oplandet (Hatting og Gedved), som vil blive betjent med 17 kontraktbusser og 2 reservebusser. Udbuddet er gennemført som et udbud med forhandling (se bilag 2), og følgende busselskaber afgav endeligt tilbud:

* Keolis Danmark A/S
* Nobina A/S
* Tide Bus Danmark A/S

Den nuværende kontrakt varetages af Arriva Danmark A/S, som ikke afgav bud på den nye kontrakt.

I henhold til tildelingsmodellen (se bilag 2), der vægtede pris og kvalitet med hver 50 %, afgav Nobina A/S det bedste tilbud. Deres tilbud var ikke det bedste på de kvalitative parametre, men deres lave pris medførte, at de samlet havde det bedste tilbud. Kontrakten med Nobina vil blive indgået efter udløbet af standstill perioden, der løber til og med 10. juni 2022.

**Fakta om udbuddet**

|  |  |
| --- | --- |
| Køreplantimer (pr. år)  | 47.558  |
| Antal ruter  | 12 |
| Antal kontraktbusser | 17 |
| Antal reservebusser  | 2 |
| Driftsstart | 25. juni 2023 |
| Kontraktløbetid (driftsperiode) | 10 år  |
| Forlængelsesperiode | Op til 2+2 år |
| Bonus for kundetilfredshed | Max. beløb: 950.000 kr. pr. køreplanår |

Kontrakten er udbudt med krav om nulemission, jf. Horsens kommunes beslutning herom, og den er blevet udbudt med udgangspunkt i den standard A-kontrakt, som Midttrafik gennem de seneste udbud har udviklet for udbud med krav om nulemissions-busser. Det betyder, at kontrakten på en række områder indeholder betingelser, der fremmer muligheden for at opnå gode tilbud på nulemissionsbusser (se bilag 1).

**Betydning for kunderne**

Busserne bliver produceret af det hollandske selskab Ebusco. Der vil være tale modellen EBUSCO 2.2 LE-12, som er 12 m lang, har lav entré, 37 siddepladser og 36 ståpladser. Til glæde for kunderne leveres busserne med elektrisk kørestolsrampe, trådløst internet samt USB-stik ved sæderne til opladning.

Elbusserne medfører, at kunderne vil opleve en betydelig støjreduktion. Herudover reducerer elbusserne også den lokale forurening, da den eneste udledning fra bussen kommer fra oliefyret på kolde dage. Dermed vil kunder og borgere opleve en renere luft omkring bussen.

Nobina garanterer, at der udelukkende bruges el til opvarmning af busserne, når udetemperaturen er 0 grader eller derover. Når udetemperaturen er under 0 grader, bruges el til opvarmning i det omfang det kan lade sig gøre, kombineret med et CO2-neutralt oliefyr.

Busselskaberne har afgivet særskilt pris på et system til automatisk stoppestedsannoncering, og Horsens Kommune skal træffe beslutning om valg af optionen umiddelbart efter tildeling af kontrakten.

Busselskabet etablerer eget busanlæg sydøst for Horsens Station, hvor der bliver etableret ladeinfrastruktur til hver enkelt bus. Al opladning sker i løbet af natten. Man undgår derved etablering af pantografer til lynopladning i byrummene.

**Økonomi**

I forhold til den nuværende bybuskørsel medfører den nye kontrakt flere ændringer, hvilket primært sker i regi af den nye trafikplan.

I nuværende budgetforslag for 2023, der er baseret på den nuværende kontraktbetaling og nuværende trafikplan for bybusserne, udgør økonomien på bybusserne (inkl. udgifter til dubleringskørsel) ca. 44,2 mio. kr. om året for ca. 57.000 køreplantimer, svarende til en gennemsnitlig timepris på ca. 770 kr.

Til sammenligning vil den kommende kontrakt indebære ca. 47.500 køreplantimer til ca. 32,7 mio. kr. pr. år og en gennemsnitlig timepris på ca. 690 kr. (dette er eks. udgifter til dubleringskørsel).

Der er således tale om en helårsbesparelse på ca. 9.400 køreplantimer og knapt 11,5 mio. kr. (budget 2023 indeks). Her er der set bort fra bonus på ny og eksisterende aftale samt option på stoppestedsannoncering:

* Stoppestedsannoncering (ny aftale): i alt ca. 20.400 kr. pr. år.
* Kundetilfredshedsbonus (ny aftale): maksimalt 950.000 kr. pr. år.
* Brændstofbonus (eksisterende aftale): budgetteret til 775.000 i 2023 (helårseffekt).

Indregnes stoppestedsannoncering og fuld udbetaling af bonus, er der en årlig besparelse på ca. 11,3 mio. kr.

**Direktøren indstiller,**

**at**  Bestyrelsen tager orienteringen til efterretning.